text: РЕГЛАМЕНТ (ЕС) № 566/2013 НА КОМИСИЯТА
  от 18 юни 2013 година
  за изменение на приложение I към Регламент (ЕО) № 44/2001 на Съвета относно компетентността, признаването и изпълнението на съдебни решения по граждански и търговски дела
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 44/2001 на Съвета от 22 декември 2000 г. относно компетентността, признаването и изпълнението на съдебни решения по граждански и търговски дела (1), и по-специално член 74, параграф 1 от него,
  като има предвид, че:
  (1)
  В приложение I към Регламент (ЕО) № 44/2001 са изброени правилата за национална компетентност, посочени в член 3, параграф 2 и член 4, параграф 2 от същия регламент.
  (2)
  Приложение I към Регламент (ЕО) № 44/2001 е изменяно многократно, за последен път с Регламент (ЕС) № 156/2010 на Комисията (2), с цел да бъдат актуализирани правилата за национална компетентност.
  (3)
  Полша е уведомила Комисията за допълнителни изменения на списъка, който се съдържа в приложение I.
  (4)
  По силата на член 2 от Споразумението между Европейската общност и Кралство Дания относно компетентността, признаването и изпълнението на съдебни решения по граждански и търговски дела (3) съгласно международното право настоящият регламент следва да се прилага към отношенията между Европейския съюз и Дания.
  (5)
  Регламент (ЕО) № 44/2001 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  В приложение I към Регламент (ЕО) № 44/2001 текстът за Полша се заменя със следното:
  „-
  в Полша: член 1103, алинея 7, точка 4 и член 1110 от Гражданския процесуален кодекс (Kodeksu postępowania cywilnego), доколкото с тях се установява компетентност изключително въз основа на едно от следните обстоятелства: ищецът е полски гражданин или има обичайно пребиваване, местоживеене или седалище по регистрация в Полша.“
  Член 2
  Настоящият регламент влиза в сила на двадесетия деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 18 юни 2013 година.